Sisinde ngokulambisa isilomo somculo | News24Sisinde ngokulambisa isilomo somculoISITHOMBE: Inqolobane ye-echo archives Umculi wejazz Zazi Mncube okumanje usesibhedlela udubuleke eduze kwesinqe la athe inhlamvu ishaye yabe isibambeka khona ekugcineni komgogodla.SISINDE ngokulambisa isilomo somculo wejazz esaziwayo eMgungundlovu Zazi Mncube esidutshulwe amahlandla amabili abalisa abane ngoLwesithathu olwedlule ebusuku.UMncube okumanje usesibhedlela, udubuleke eduze kwesinqe la athe inhlamvu ishaye yabe isibambeka khona ekugcineni komgogodla. Lokhu kwenzeke ngesikhathi kuhambe ugesi eNhlazatshe.Sichaza lesi silomo ngokulimala kwaso, kuhamba ugesi besiseDraaihoek lapho okuhlala khona izinsimbi zaso zokudlala futhi okuyindawo engakude kakhulu nekhaya lakhe. Ekhuluma ne-Echo elele embhedeni esibhedlela i-Edendale uMncube uthe uyakholelwa ukuthi abantu abamdubulile abantu okungenzeka ukuthi abebevele bemlandela. Yize ethe uyasinda futhi uyalulama kodwa uthe okwamanje usenkingeni yokuthi imizwa yakhe ngezansi kwesinqe lapho eduthsulwe khona ayikho.“Indawo ebengisuka kuyona ayikude kakhulu nasekhaya lapho ngihlala khona. Ngisuke sekumnyama ngoba nogesi ubuhambile. Ngithe nje sengiseduzane nasekhaya kwavele kwavumbuka abalisa abane abavele baqhamuka ngingazelele. Oyedwa wabo ungikhombe ngesibhamu engitshela ukuthi angikhiphe ifoni. Ngithe ngisazama ukuthi ngikhuluma naye naye ngikhipha ifoni leyo wahlohla isibhamu wabe esedubula. Ngenhlanhla uthe edubula inhlamvu yokuqala yengigeja kodwa eyesibili ivele yangidubula eduzane nesinqe ekugcineni komgongodla. Emva kwalokho ngiwile nokuthe uma bebona lokho baqhubeka bafuna isikhwama semali bangikhumula nezicathulo.Kusize ukuthi kuqhamuke intombazane engicabanga ukuthi ibidlula babaleka nayo futhi ebalekile,” kusho yena.Uqhube wathi uzamile ukuvuka kodwa ngenxa yokuthi ubemanzi te ngoba udubuleka wawela exhaphozini kube nzima ukusukuma.“Nokudubuleka nakho kwenze ukuthi ngiphelelwe amandla ngoba bengopha. Ngibonwe omakhelwane abaseduzane nendawo yesehlakalo ngoba bayangazi. Ngicela bangifake endlini bangimbathise ngoba bengigodola ngiphelewe amandla engekho. Sishayele i-ambulense ucingo kodwa kwayithatha isikhathi esingangamahora amabili ngaphambi kokuthi ifike. Ngize ngasizwa imoto ethwala izidumbu kuqala ngoba i-ambulensi ingafiki. Ifike yona sengothole usizo lokuqala kubantu abebehamba ngemoto yezidumbu esihlangane nayo ngesikhathi bezama ukungiphuthumisa esibhedlela,” kubeka uMncube.Kuzokhumbuleka ukuthi sekuyihlandla lesibili lo mculi ehlangabezana nesehlakalo sokubanjwa inkunzi. Kuwo lonyaka uqala kwangena umlisa ebusuku elele wantshontsha isikhwama sakhe semali. Lo mlisa wakwazi ukuntshontsha imali wabe esejikijela isikhwama salo mculi ngaphakathi egcekeni. Uthe akaneme ngokuhudula izinyawo kwamaphoyisa ashayelwa ucingo ngelanga lwesehlakalo kodwa awangabonwa.“Kumanje angivule cala ngoba amaphoyisa awazange afike yize ayeshayelwe ucingo. Ngifisa ukudlulisa umyalezo kuwona ukuthi siyacela ukuthi noma iluphi udaba olusuke lubikwa umuntu aluthathele phezulu futhi asebenzisane nomphakathi,” kuzikhalela uMncube.Kunohide lwamakhonsathi nefestivali uMncube obekufanele adlale kuwo kodwa akwaziwa ukuthi uzokwenze njani njengoba engakaphumi ngisho esibhedlela nje
